b'\n_START_ARTICLE_\nDoktorat\n_START_PARAGRAPH_\nDoktor\xc3\xa1t ali doktorski naziv je najvi\xc5\xa1ji akademski naziv, ki ga podeljuje univerza. Tisti, komur je podeljen, ima pravico do uporabe naziva\xc2\xa0\xc2\xbbdoktor\xc2\xab\xc2\xa0oziroma njegove okraj\xc5\xa1ave\xc2\xa0\xc2\xbbdr.\xc2\xab\xc2\xa0pred imenom (dr. Janez Strnad). Prvotno je podelitev doktorata pomenila priznanje za kandidata (doktoranda), da ga univerzitetni u\xc4\x8ditelj, pri katerem je \xc5\xa1tudiral, jemlje za sebi enakega. Obstajata dve vrsti doktoratov: doktorat znanosti in \xc4\x8dastni doktorat. Prvega podeljujejo za znanstvenoraziskovalne izsledke, ki so dovolj kakovostni, da jih je mo\xc4\x8d objaviti v znanstvenih revijah in predstavljajo vsaj majhen prispevek k znanju \xc4\x8dlove\xc5\xa1tva. Doktorand si pridobi naziv z uspe\xc5\xa1nim zagovorom svoje disertacije (doktorskega dela)._NEWLINE_\xc4\x8castni doktorat podeljujejo za pomemben prispevek na podro\xc4\x8dju, ki pa ni nujno akademske narave._NEWLINE_Diplomanti nekaterih smeri visoko\xc5\xa1olskega \xc5\xa1tudija na univerzitetni ravni, kot so medicina, dentalna medicina in veterinarska medicina, si z zaklju\xc4\x8dkom \xc5\xa1tudija pridobijo strokovni naziv\xc2\xa0\xc2\xbbdoktor medicine\xc2\xab,\xc2\xa0\xc2\xbbdoktor dentalne medicine\xc2\xab\xc2\xa0in\xc2\xa0\xc2\xbbdoktor veterinarske medicine\xc2\xab. Ta se pi\xc5\xa1e za imenom in priimkom (Gregory House, dr. med.) in ni enakovreden akademskemu nazivu._NEWLINE_Podobna je praksa v Italiji in portugalsko govore\xc4\x8dih de\xc5\xbeelah, kjer univerzitetne diplomante praviloma nazivajo z\xc2\xa0\xc2\xbbdoktor\xc2\xab._NEWLINE_Tudi slovenski pesnik France Pre\xc5\xa1eren nosi naziv doktor, kar je bilo v 19. stoletju obi\xc4\x8daj za diplomanta pravne smeri.'